**Условия за изпълнение към административни договори за предоставяне на безвъзмездна финансова помощ по програма „Научни изследвания, иновации и дигитализация за интелигентна трансформация“ 2021-2027 (ПНИИДИТ)**

Съдържание

[**I.** **Общи задължения** 2](#_Toc167111774)

[**II.** **Задължение за предоставяне на информация и отчитане** 5](#_Toc167111775)

[**III.** **Отговорност** 6](#_Toc167111776)

[**IV.** **Конфликт на интереси и нередности** 7](#_Toc167111777)

[**V.** **Поверителност** 8](#_Toc167111778)

[**VI.** **Комуникация и видимост** 8](#_Toc167111779)

[**VII.** **Право на собственост/ползване на резултатите и закупеното оборудване** 9](#_Toc167111780)

[**VIII. Изменение на Административния договор** 9](#_Toc167111781)

[**IX.** **Прехвърляне на права и задължения по Административния договор** 11](#_Toc167111782)

[**X.** **Спиране, извънредни обстоятелства и краен срок на Административния договор** 11](#_Toc167111783)

[**XI.** **Прекратяване на Административния договор** 13](#_Toc167111784)

[**XII.** **Допустими разходи** 14](#_Toc167111785)

[**XIII.** **Плащания** 14](#_Toc167111786)

[**XIV.** **Счетоводна отчетност** 16](#_Toc167111787)

[**XV.** **Технически и финансови проверки** 17](#_Toc167111788)

[**XVI.** **Възстановяване** 18](#_Toc167111789)

[**XVII.** **Приложим закон и уреждане на спорове** 19](#_Toc167111790)

1. **Общи задължения**

**Чл. 1.** Бенефициентът е длъжен да изпълни проекта, съобразно описанието, съдържащо се в Приложение I с оглед изпълнение на предвидените в него цели. Бенефициентът се задължава да спазва условията и изискванията, произтичащи от Административния договор за предоставяне на безвъзмездна финансова помощ (АДБФП) и приложенията към него. Всички указания, давани от УО на ПНИИДИТ, във връзка с изпълнението на АДБФП, са задължителни за бенефициента.

**Чл. 2.** Бенефициентът трябва да изпълни проекта с грижата на добър стопанин, в съответствие с най-добрите практики в съответната област и с Административния договор, при спазване на принципите за:

- добро финансово управление - икономичност, ефикасност и ефективност;

- публичност и прозрачност;

- свободна и лоялна конкуренция.

**Чл. 3.** За пълното и точно изпълнение на проекта Бенефициентът трябва да осигури необходимия административен, финансов и оперативен капацитет, предвиден в описанието, съдържащо се в Приложение I.

**Чл. 4.** Бенефициентът изпълнява задълженията си самостоятелно или съвместно с един или повече партньори, ако такива са посочени в описанието на проекта и Административния договор. Бенефициентът и Управляващият орган са единствените страни (наричани за краткост „страните”) по Административния договор.

**Чл. 5.** Партньорите участват в изпълнението на проекта и техните разходи са допустими и подлежат на доказване на същото основание, както и разходите, направени от Бенефициента. Основната част от проекта се осъществява от Бенефициента и, ако е приложимо, от неговите партньори.

**Чл. 6.** Бенефициентът има право да сключва договори с изпълнители, ако естеството на проекта изисква това. Изпълнителите не са партньори по изпълнението на проекта и се избират в съответствие с реда за определяне на изпълнител от страна на бенефициента на договорена безвъзмездна финансова помощ (БФП) от ЕФСУ.

За тези случаи Бенефициентът се задължава да прилага процедурите за избор на изпълнител, уредени в Закона за обществените поръчки (ЗОП) и нормативните актове по прилагането му, когато се явява възложител по смисъла на ЗОП.

В случай че е приложимо, бенефициентът следва да предвиди при възлагането на обществени поръчки прилагането на мерки за опазване на околната среда съгласно приложимите разпоредби на ЗОП и актовете по прилагането му и в съответствие с чл. 47, ал. 1, чл. 47а и чл. 63, ал. 1, т. 6 от ЗОП.

Когато не е възложител по смисъла на Закона за обществените поръчки бенефициентът се задължава да прилага специфичните правилата за определяне на изпълнител от бенефициента на безвъзмездна финансова помощ, предвидени в Глава четвърта от Закона за управление на средствата от европейските фондове при споделено управление (ЗУСЕФСУ) и приложимата подзаконова нормативна уредба.

Без значение от интензитета на помощта, бенефициентът, сключил АДБФП трябва да определи изпълнител след провеждане на процедура за избор с публична покана съгласно чл. 50, ал. 1, при спазване на праговете, посочени в чл. 50, ал. 2 от ЗУСЕФСУ.

В случаите когато стойността на процедурата с предмет доставки или услуги, в т.ч. съфинансирането от страна на бенефициента/ кандидата за БФП, без данък върху добавената стойност, е по-ниска от посочените стойности в чл. 50 от ЗУСЕФСУ, към първичните платежни документи бенефициентът прилага:

* поне 2 (две) съпоставими оферти, каталози, разпечатки от официални интернет страници на производители/доставчици или комбинация от посочените, съдържащи цена, характеристика/функционалност/описание, които не противоречат на заложените в АДБФП;
* обосновка в свободен текст за направения избор на база на събраните оферти, каталози, разпечатки от официални интернет страници.

При избора на изпълнител следва да се спазва чл. 5k и 5л от Регламент (ЕС) № 2022/576 на Съвета от 8 април 2022 година за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна. Бенефициентът е длъжен да въвежда информацията за действителните собственици на изпълнителите в „Информационната система за управление и наблюдение” на средствата от Европейски фондове при споделено управление (ЕФСУ), наричана по-нататък (ИСУН).

При подаване на междинен/финален отчет за изпълнението на проекта, Управляващият орган ще извършва задължителен последващ контрол и проверка за спазване на правилата за избор на изпълнители. Управляващият орган ще осъществява предварителен контрол за спазване на правилата за избор на изпълнители от страна на бенефициента съгласно приложимото законодателство единствено в случаите, в които е приложимо и бенефициентът е изявил желание за това.

При нарушения на националното законодателство в областта на обществените поръчки (ЗОП) или на реда за определяне на изпълнител от страна на бенефициенти на договорена безвъзмездна финансова помощ от Европейските фондове за споделено управление, в случаите, когато бенефициентът не се явява възложител на обществена поръчка, Управляващият орган извършва финансови корекции по реда и при условията на приложимото национално и европейско законодателство.

**Чл. 7.** Бенефициентът е длъжен да сключи договор с изпълнител до 12 месеца от изтичането на срока, предвиден за сключването му. Срокът спира да тече в случаите, определени с акта по чл. 28, ал. 1, т. 1 от ЗУСЕФСУ.

**Чл. 8.** Бенефициентът гарантира, че условията, приложими към него по силата на членове 1, 2, 3, 6, и раздели III, IV, V, VI, VII, VIII, IX, XI, XII, XIV, XV и XVI от настоящите Условия за изпълнение, се отнасят и до неговите партньори, а условията по членове в раздели III, IV, V, VI, чл. 57 „а” и раздел XIV от настоящите Условия за изпълнение, до всички негови изпълнители. Той е длъжен да включи разпоредби в този смисъл в договорите, които сключва с тези лица.

**Чл. 9.** В случаите на проекти, които включват инвестиции в инфраструктура или производствени инвестиции в срок от пет години от окончателното плащане към бенефициента, или в рамките на срока, определен в правилата за държавна помощ, ако е приложим, не се допуска:

а) прекратяване или преместване на производствена дейност включително на активи извън региона от ниво 2 по NUTS, в който се е получавала подкрепата;

б) промяна на собствеността на инфраструктура, което носи неправомерно предимство на търговско дружество или публичен субект;

в) значителна промяна, която засяга естеството, целите или условията за изпълнение на операцията и която би довела до подкопаване на първоначалните ѝ цели.

Активите, придобити със средства по проекта, следва да бъдат използвани от Бенефициента, да бъдат нови (неизползвани), амортизируеми (за активите, за които е приложимо), да бъдат закупени при пазарни условия от трети страни, несвързани с Бенефициента и да бъдат включени в активите на предприятието, получаващо помощта, съгласно приложимите счетоводни стандарти, както и да останат свързани с проекта, за който е предоставена помощта.

При неспазване на посочените изисквания се извършва финансова корекция, пропорционално за периода, за който е налице неизпълнението.

**Чл. 10.** Когато приносът от фондовете представлява държавна помощ преместване по смисъла на член 14, параграф 16 от Регламент (ЕС) 651/2014 е недопустимо.

**Чл. 11.** Бенефициентът се задължава да не продава, преотстъпва и/или дава под наем на трети лица дълготрайните материални и нематериални активи, придобити със средства от Административния договор за предоставяне на безвъзмездна финансова помощ за период от пет години от окончателното плащане. При неизпълнение на това задължение безвъзмездната финансова помощ за съответния актив се възстановява от бенефициента, пропорционално за периода, за който е налице неизпълнението. Бенефициентът се задължава при полагане на необходимата грижа да използва придобитите дълготрайни материални и нематериални активи по предназначение за целите на проекта и в съответствие с договора за безвъзмездна финансова помощ, без необосновано прекъсване по време на целия период на дълготрайност, определен в чл. 65 на Регламент (ЕС) 2021/1060. Неизползването на активите (временно или изобщо) или използване не по предназначение е основание за възстановяване на безвъзмездната финансова помощ за съответния актив пропорционално за периода, за който е налице нарушението.

**Чл. 12.** Бенефициентът се задължава да спазва законодателството в областта на държавните/минималните помощи, като има предвид следното:

а) не е задължително помощта да бъде предоставена от самата държава, тя може да бъде предоставена от определена от държавата частна или публична посредническа организация;

б) помощта може да се изразява в спестяване на разходи и предоставяне на услуги на цени по-ниски от пазарните;

в) предвид букви а) и б), Бенефициентът следва да предоставя услуги при равни пазарни условия без нарушаване правилата на конкуренцията.

Приложимият режим на минимални/държавни помощи е, както следва:

1) Помощи за иновационни клъстери съгласно чл. 27 от Регламент (ЕС) № 651/2014[[1]](#footnote-1)

Всеки договор за предоставяне на безвъзмездна финансова помощ при приложим режим „помощи за иновационни клъстери“ по настоящата процедура (схема за помощи за иновационни клъстери) представлява индивидуална помощ по смисъла на чл. 2, пар. 14, ii) от Регламент на Комисията (ЕС) № 651/2014. Максимално допустимия размер на помощта по чл. 4, пар. 1, буква „к“ от Регламент на Комисията (ЕС) № 651/2014 e 10 млн. евро за иновационен клъстер.

Безвъзмездната финансова помощ по процедурата може да се натрупва с всякаква друга държавна помощ, ако установимите разходи са различни съгласно чл. 8, ал. 3, б) от Регламент на Комисията (ЕС) № 651/2014. Освен това, по процедурата не е допустимо финансирането на проекти, за които е ползвана друга държавна помощ за същите допустими разходи (които се припокриват частично или напълно).

2) Помощ „de minimis” съгласно Регламент (ЕС) № 2023/2831[[2]](#footnote-2)

Държавната/минимална помощ се счита за получена от момента на сключване на договора за нейното предоставяне. В случай че след подаване на проектното предложение настъпи промяна по отношение на получената държавна/минимална помощ, кандидатът следва да уведоми писмено УО в срок от 5 работни дни.

**Чл. 13.** Управляващият орган проверява изпълнението на индикаторите и спазването на задължението на Бенефициента по чл. 9. и чл. 11. от настоящите Условия за изпълнение включително и чрез извършване на проверки на място (в някои случаи и внезапни).

1. **Задължение за предоставяне на информация и отчитане**

**Чл. 14.** Бенефициентът се задължава да предоставя на Управляващия орган и/или упълномощените от него лица и Счетоводния орган, цялата изисквана информация относно изпълнението на проекта в изрично определения от съответния орган срок, който не може да бъде по-кратък от 5 (пет) работни дни.

**Чл. 15** В случай че Управляващият орган извършва текуща или последваща оценка на изпълнението на проекта, Бенефициентът се задължава да предостави на УО и/или на лицата, упълномощени от него, цялата документация или информация, която би спомогнала за успешното провеждане на оценката, както и да му/им предостави правата за достъп, предвидени в чл. 77 и чл. 78от настоящите Условия за изпълнение.

**Чл. 16.** Не се извършват междинни/финални плащания преди верифициране на разходите, както и преди проведените процедури за възлагане на обществени поръчки/избор на изпълнител да бъдат проверени за съответствие със законодателството и с Административния договор за предоставяне на безвъзмездна финансова помощ. За целта Бенефициентът се задължава в срок до пет работни дни след сключването на договор с избрания изпълнител да уведоми писмено Управляващия орган за подписания договор и да представи документите от провеждането на обществената поръчка/избора на съответния изпълнител, указани в Ръководството за изпълнение на договорите за безвъзмездна финансова помощ.

**Чл. 17.** При всяко искане за междинно/окончателно плащане, Бенефициентът се задължава да представи междинен/окончателен отчет.

**Чл. 18.** Междинният/ окончателният отчет следва да съдържат:

* всички документи, доказващи изпълнението на извършените дейности и разходи в съответствие с Ръководството за изпълнение на договори за безвъзмездна финансова помощ.
* информация за изпълнението на хоризонталните политики на ЕС, заложени в чл. 9 на Регламент (ЕС) 2021/1060 на Европейския парламент и на Съвета (вкл. спазване правата и принципите, залегнали в Конвенцията на ООН за правата на хората с увреждания), описание на основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

**Чл. 19.** Междинните/финалните отчети се подават чрез ИСУН. При непълни или некоректно подадени отчети се прилагат разпоредбите на чл. 65 от настоящите Условия за изпълнение.

**Чл. 20.** Междинният/финалният отчет се представя заедно с всяко искане за плащане. Финалният отчет се представя в срок до два месеца след изтичане на срока **з**а изпълнение на дейностите по проекта.

**Чл. 21.** В случай че Бенефициентът не представи финален отчет на Управляващия орган по указания в чл. 18 и чл. 19 от настоящите Условия за изпълнение формат и в предвидения в чл. 20 от настоящите Условия за изпълнение срок и не изготви мотивирано писмено обяснение, съдържащо обективните причини относно неизпълнението на това си задължение, Управляващият орган има право да прекрати Административния договор по реда на чл. 56, букви „e” и „з” от настоящите Условия за изпълнение и да изиска възстановяване на недължимо платените суми.

**Чл. 22.** Бенефициентът отговоря за администриране на процеса на определяне на данък върху добавената стойност като допустим разход. При оформяне на исканията за плащане, за документалната отчетност, както и за всички други свои задължения във връзка с получаване на средства от програмата, Бенефициентите са длъжни да прилагат правилата на чл. 189, пар. 4, буква в) от Финансовия регламент 2024/2509, Указанието на министъра на финансите за третиране на ДДС и действащите нормативни актове към момента на изпълнение на Административния договор за определянето на ДДС като „възстановим” и следователно недопустим разход или като „невъзстановим” и следователно допустим разход по ПНИИДИТ. Бенефициентът е съгласен компетентният орган по приходите да предоставя информация за него на Управляващия орган и/или Счетоводния орган при поискване.

**Чл. 23.** При образуване на производства по несъстоятелност/ликвидация или при обявяване в несъстоятелност/ликвидация, бенефициентът се задължава незабавно да уведоми за възникналото обстоятелство Управляващия орган.

1. **Отговорност**

**Чл. 24.** Управляващият орган не носи отговорност за вреди, нанесени на служителите и/или имуществото на Бенефициента по време на изпълнение на проекта или като последица от него.

**Чл. 25.** Бенефициентът поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на проекта или като последица от него. Управляващият орган не носи отговорност, произтичаща от искове или жалби вследствие нарушение на нормативни изисквания от страна на Бенефициента, неговите служители или наети от него лица, или в резултат на нарушение на правата на трето лице.

**Чл. 26.** С оглед ограничаване на неблагоприятно въздействие върху околната среда и човешкото здраве и осигуряване спазването на разпоредбите на Закона за опазване на околната среда и Закона за биологичното разнообразие, при изпълнение на проекта бенефициентът носи отговорността за съблюдаването на следните условия:

a) Проекти, попадащи в обхвата на приложенията от Закона за опазване на околната среда (ЗООС) или извън тях и попадащи под разпоредбите на чл. 31 от Закона за биологичното разнообразие (ЗБР) следва да преминат оценка на въздействието върху околната среда и за съвместимостта им с предмета и целите за опазване на защитените зони, както и да изпълнят препоръките, ако такива са предписани, при извършването на такива оценки.

б) При проекти, които ще се изпълняват в близост и в територии, подлежащи на здравна защита по смисъла на § 1, т. 3 от Наредбата за условията и реда за извършване на оценка на въздействието върху околната среда, бенефициентите следва да предвидят необходимите мерки и да осигурят спазването им при съблюдаване на всички законови изисквания за недопускане отделянето на наднормени вредности в жизнената среда.

в) Бенефициентът следва да осигури съобразяване на проекта със забраните и ограниченията, регламентирани в Наредба № 3 за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди, ако при изпълнението на проектите ще се засягат такива зони.

1. **Конфликт на интереси и нередности**

**Чл. 27.** Бенефициентът се задължава да не предприема действия, които могат да поставят собствените му интереси в конфликт с тези на Съюза по смисъла на чл. 61 от Регламент (ЕС) 2024/2509. Бенефициентът се задължава да взема подходящи мерки за предотвратяване на конфликт на интереси и за справяне със ситуации, които обективно могат да бъдат възприети като конфликт на интереси. В случай на възникнал такъв риск бенефициентът незабавно уведомява Управляващия орган. При изпълнение на Административния договор за предоставяне на безвъзмездна финансова помощ, бенефициентът няма право да сключва и изпълнява договори, ако по този начин е налице конфликт на интереси.

**Чл. 28.** Конфликт на интереси е налице, когато безпристрастното и обективно упражняване на функциите по Административния договор на което и да е лице е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес, съгласно чл. 61 от Регламент (ЕС) 2024/2509, както и по смисъла на Закона за противодействие на корупцията.

Конфликт на интереси по настоящия член е налице и когато:

а) Бенефициент, който не е бюджетно предприятие, сключи трудов или друг договор за изпълнение на ръководни или контролни функции с лице на трудово или служебно правоотношение в УО, докато то заема съответната длъжност и една година след напускането й;

б) Лице на трудово или служебно правоотношение в УО, докато заема съответната длъжност и една година след напускането й, е придобило дялове или акции от капитала на Бенефициент, или издадени от него облигации, които могат да се превръщат (конвертират) в акции от капитала му, в частта отнасяща се до администрираните от МИР програми от ЕФСУ, или извърши консултантска дейност по отношение на Бенефициент по административен договор за предоставяне на безвъзмездна финансова помощ с УО в частта отнасяща се до програмите от ЕФСУ, администрирани от МИР.

в) Бенефициент сключи договор за консултантски услуги, наем, изработка, поръчка, превоз и други подобни, регулярно или инцидентно извършвани, възмездни договори,  с лице на трудово или служебно правоотношение в МИР, докато заема съответната длъжност и една година след напускането й.

**Чл. 29.** (1) При подаден сигнал за нередност проверката по него се извършва по реда, определен с нормативния акт по чл. 69, ал. 6 от ЗУСЕФСУ. Понятието за нередност е дефинирано в чл. 2, пар. 31 от Регламент (ЕС) № 2021/1060.

(2) Бенефициентът може да подава сигнал за нередност при условията и по реда на разпоредбите на ЗУСЕФСУ.

**Чл. 30.** Бенефициентът се задължава да осигури спазване на всички изисквания, посочени в настоящия раздел. При установяване на нарушения на тези задължения, Управляващият орган ще извърши финансова корекция на основание чл. 70, ал. 1, т. 1 от ЗУСЕФСУ и/или може да прекрати едностранно сключения Административен договор за предоставяне на безвъзмездна помощ и да поиска възстановяване на средствата по договора.

1. **Поверителност**

**Чл. 31.** При спазване на разпоредбите на раздел XIV и раздел XV от настоящите Условия за изпълнение, Управляващият орган, лицата, упълномощени от него, Счетоводния орган и Бенефициентът се задължават да запазят поверителността на всички предоставени документи, информация или други материали, за периода по чл. 82. Европейската комисия и Европейската сметна палата имат право на достъп до всички документи, предоставени на лицата, посочени по-горе, като спазват същите изисквания за поверителност.

**Чл. 32.** При реализиране на своите правомощия Управляващият орган, упълномощените от него лица, Счетоводният орган, Бенефициентът и Европейската комисия спазват изискванията за защита на личните данни в съответствие с Регламент (ЕС) 2021/1060, Регламент (ЕС) 2016/679 и Регламент (ЕС) 2018/1725 на Европейския парламент и на Съвета.

1. **Комуникация и видимост**

**Чл. 33.** По време на изпълнението на проекта и след приключването му бенефициентът се задължава да уведомява обществеността за целта на изпълнявания от него проект и за подкрепата на проекта от Европейския фонд за регионално развитие чрез ПНИИДИТ. Предприетите за тази цел мерки трябва да са в съответствие с приложимите правила за информация и комуникация, предвидени в Приложение IX „Комуникация и видимост — членове 47, 49 и 50” от Регламент (ЕС) 2021/1060.

Неспазването на правилата за комуникация и видимост може да доведе до непризнаване на част или на цялата стойност на извършените по проекта разходи.

**Чл. 34.** При всички мерки за комуникация и видимост, предприемани от бенефициента, се предоставя информация за подкрепата, чрез поставяне на:

а) емблемата на Европейския съюз в съответствие с техническите характеристики, предвидени в Приложение IX от Регламент (ЕС) 2021/1060;

б) посочване на подкрепата на проекта от Европейския фонд за регионално развитие чрез програма „Научни изследвания, иновации и дигитализация за интелигентна трансформация” 2021-2027.

**Чл. 35.** Бенефициентът включва информацията по чл. 34 във всеки документ, свързан с изпълнението на проекта, който е насочен към обществеността или към лицата, имащи отношение към изпълнението на проекта, включително в сертификати за участие и други сертификати, при всякакви контакти със средствата за осведомяване, във всички обяви или публикации, свързани с проекта, както и на конференции и семинари.

Всеки документ на Бенефициента в горните случаи трябва да съдържа следното изявление:

„*Този документ е създаден с финансовата подкрепа на програма „Научни изследвания, иновации и дигитализация за интелигентна трансформация“ 2021-2027, съфинансирана от Европейския съюз чрез Европейския фонд за регионално развитие. Цялата отговорност за съдържанието на документа се носи от < наименование на Бенефициента > и при никакви обстоятелства не може да се приема, че този документ отразява официалното становище на Европейския съюз и Управляващия орган*”.

**Чл. 36.** По време на изпълнението на проекта Бенефициентът информира обществеността за получената подкрепа, като включва на своя уебсайт - когато такъв съществува и на сайтове в социални медии, кратко описание на операцията, пропорционално на равнището на подкрепа, включително на нейните цели и резултатите от нея, и откроява финансовата подкрепа от Европейския съюз.

**Чл. 37.** Бенефициентът се съгласява Управляващият орган, националните одитиращи органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата безвъзмездна финансова помощ, максималния размер на помощта и съотношението на финансиране на допустимите разходи по проекта, съгласно предвиденото в от Административния договор.

1. **Право на собственост/ползване на резултатите и закупеното оборудване**

**Чл. 38.** Правото на собственост, включително правата на интелектуална и индустриална собственост върху резултатите от проекта, докладите и други документи, свързани с него, възникват и принадлежат на Бенефициента.

**Чл. 39.** Правото на собственост съгласно предвиденото в раздел VII не ограничава правото на Управляващия орган, упълномощените от него лица, Счетоводния орган, националните одитиращи и/или контролиращи органи, Европейската комисия, Европейската служба за борба с измамите, Европейската сметна палата и външни одитори да ползват свободно и съобразно обхвата на проверката всички документи, свързани с проекта, независимо от формата им, при условие, че с това не се нарушават съществуващи права на интелектуална и индустриална собственост.

1. **Изменение на Административния договор**

**Чл. 40. (1)** Административният договор за безвъзмездна финансова помощ и одобреният с него проект се изменят при условията на чл. 39, ал. 1 и ал. 2, съответно чл. 47 от ЗУСЕФСУ.

**(2)** Административният договор, включително одобреният с него проект, може да бъде изменян и/или допълван по инициатива на управляващия орган или по искане на бенефициента, когато това се основава на свързани с процедурата промени в правото на Европейския съюз и/или българското законодателство, в политиката на европейско и/или национално ниво, произтичаща от стратегически документ, или в съответната програма.

**(3)** Одобреният с Административния договор проект може да бъде изменян и/или допълван по мотивирано искане на Бенефициента и извън случаите по ал. 2 Промяната не може да води до нарушаване на принципите по чл. 29, ал. 1 от ЗУСЕФСУ.

**Чл. 41.** При изменение по инициатива на Бенефициента, той трябва да представи мотивирано искане до Управляващия орган в едномесечен срок преди датата на влизане в сила на исканото изменение, освен ако са налице особени обстоятелства, надлежно обосновани от Бенефициента и приети от Управляващия орган. Управляващият орган се произнася в срок до 20 работни дни от получаване на искането, като има право да откаже исканото от Бенефициента изменение.

**Чл. 42.** Изменението влиза в сила след подписване на допълнително споразумение между Управляващия орган и Бенефициента. Бенефициентът няма право да приложи изменението преди да бъде одобрено от Управляващия орган. Допълнително споразумение се сключва в следните случаи:

а) промяна на първоначалните стойности на конкретните разходи, посочени в бюджета на проекта, когато се извършва преразпределение на средствата, водещо до увеличаване или намаляване с повече от 15% на договорените в бюджета стойности по типове разходи, както и разделянето, окрупняването и отпадането на конкретни разходи (видове разходи).

б) промяна на срока на изпълнение на проекта. Бенефициентът може да поиска удължаване на срока за изпълнение на проекта, при условие, че срокът не надхвърля максимално допустимия срок за изпълнение, указан в Условията за кандидатстване. Към искането следва да бъдат приложени всички обосноваващи го доказателства.

в) промяна, водеща до намаляване на първоначално договорения размер на безвъзмездната финансова помощ.

**Чл. 43.** Изменението влиза в сила след получаване на писмено съгласие от Управляващия орган по реда на чл. 41 от настоящите Условията за изпълнение. Не се сключва допълнително споразумение в следните случаи:

а) промяна на законния/ите представляващ/и;

б) промени на минималните технически параметри на оборудването;

в) промяна в място на изпълнение в съответствие с териториалния обхват на процедурата, с изключение на случаите по чл. 45 буква е);

г) промяна в седалището и/или адреса на управление;

д) промени в заложени събития (семинари, конференции, обучения и т. н.);

e) промяна в плана за изпълнение на дейностите;

ж) промяна в правно-организационната форма;

з) промяна в бюджета на Административния договор, свързана с прехвърляне на средства в рамките на един тип разходи или прехвърляне на средства от един тип разходи в друг, като отклонението е под 15% от първоначално договорения размер, в случаите когато посоченото е в съответствие с условията за кандидатстване;

и) които не са изрично посочени в чл. 42 и чл. 45 от настоящите Условия за изпълнение.

**Чл. 44.** В случаите по чл. 43 Управляващият орган може да не приеме направеното изменение или да даде допълнителни указания на бенефициента, когато:

а) се нарушават условията на чл. 46 от настоящите Условия за изпълнение;

б) не е добре обоснована необходимостта от извършването му.

**Чл. 45.** При настъпване на необходимост от промяна на посочените в настоящия член обстоятелства, бенефициентът следва да уведоми незабавно Управляващия орган и да обоснове необходимостта от извършване на съответната промяна, като допълнително споразумение не се подписва. Бенефициентът има право да приложи изменението, за което е уведомил писмено Управляващия орган, който от своя страна може да възрази в срок от 20 работни дни. Управляващият орган си запазва правото да не приеме направената промяна. Посоченият ред се прилага в следните случаи:

а) промяна в адреса за кореспонденция и контакти, включително и промяна на лице/а за контакти;

б) отстраняване на технически грешки в проекта с изключение на промяна на минималните технически и функционални характеристики и индикатори;

в) уеднаквяване на текстове в Административния договор и/или приложенията към него;

г) промяна в наименованието на Бенефициента;

д) промени в действителните собственици и техните данни с изключение на случаите, когато промяната засяга законния/ите представляващ/и на бенефициента;

е) промяна на мястото (адреса) на изпълнение в рамките на същото населено място.

**Чл. 46.** Недопустими са следните промени:

а) Промени в бюджета на проекта, водещи до увеличаване на първоначално договорения процент и размер на безвъзмездната финансова помощ, предвидени в Административния договор за предоставяне на безвъзмездна финансова помощ, и/или водещи до превишаване на средствата по тип разходи, за които има определен размер в нормативен акт, в акт на правото на Европейския съюз или в съответните Условия за кандидатстване;

б) Промени, които поставят под въпрос постигането на основната цел и планираните резултати на проекта и имат за цел или резултат внасяне на изменения в проекта, които биха поставили под въпрос решението за отпускане на безвъзмездната финансова помощ;

в) Промени, които биха представлявали нарушение на принципите по чл. 29, ал. 1 от ЗУСЕФСУ, конкурентните условия, заложени в Условията за кандидатстване и приложимата нормативна уредба към съответната процедура за предоставяне на безвъзмездна финансова помощ;

г) Промени, които биха довели до несъответствие на проекта със съответните правила за държавна/ минимална помощ;

д) Промяна на мястото на изпълнение извън региона от ниво 2 по NUTS, в който се получава подкрепата във връзка с чл. 65 от Регламент 2021/1060.

1. **Прехвърляне на права и задължения по Административния договор**

**Чл. 47.** Правата и задълженията по Административния договор за предоставяне на безвъзмездна финансова помощ не могат да бъдат прехвърляни или възлагани на трето лице без предварително писмено одобрение от Управляващия орган.

1. **Спиране, извънредни обстоятелства и краен срок на Административния договор**

**Чл. 48.** Бенефициентът е длъжен да уведоми незабавно Управляващия орган и/или упълномощените от него лица за възникването на обстоятелства, които могат да възпрепятстват или забавят изпълнението на проекта.

**Чл. 49.** В случай, че възникнат извънредни обстоятелства, които правят продължаването на проекта твърде трудно или рисковано и се налага временното му спиране изцяло или отчасти, бенефициентът следва да уведоми незабавно Управляващия орган, като му предостави цялата необходима информация.

Всяка от страните може да прекрати Административния договор в съответствие с чл. 56 от настоящите Условия за изпълнение. Ако договорът не е прекратен, Бенефициентът е длъжен да направи необходимото, за да намали до минимум срока на спиране на изпълнението и да го възобнови, щом обстоятелствата позволят това, както и да уведоми незабавно Управляващия орган и/или упълномощените от него лица за тези свои действия.

**Чл. 50.** Управляващият орган и/или упълномощените от него лица могат да изискат от Бенефициента да спре временно изпълнението на проекта в цялост или отчасти, ако възникнат извънредни обстоятелства, включително при съмнение за нередност/и, които правят продължаването му твърде трудно или рисковано. По преценка на Управляващия орган в този случай административният договор може да бъде прекратен в съответствие с разпоредбите на раздел XI от Условията за изпълнение.

**Чл. 51.** Срокът на изпълнение на проекта се удължава с толкова време, колкото е изгубено при временното спиране на изпълнението, без да се засяга възможността за внасяне на изменения в Административния договор, необходими за адаптиране на проекта спрямо новите условия за изпълнение.

**Чл. 52.** Условията по чл. 48-51 не се прилагат в случаите по чл. 7.

**Чл. 53.** Извънредно обстоятелство е всяка непредвидима изключителна ситуация или събитие, което е извън контрола на страните и не позволява на една от тях да изпълни задълженията си по Административния договор, възникването му не може да се отдаде на грешка или небрежност от тяхна страна (или от страна на техните изпълнители, представители или служители) и не може да се преодолее при полагане на дължимата грижа.

а) Извънредно обстоятелство не представляват недостатъци в оборудването или материалите или закъснения в предоставянето им, трудови спорове, стачки или финансови затруднения. Страните не отговарят за нарушение на задълженията си по Административния договор, ако не са в състояние да ги изпълняват поради възникване на извънредно обстоятелство.

б) Без да се засягат разпоредбите на чл. 56 от настоящите Условия за изпълнение, страната, засегната от извънредно обстоятелство, е длъжна да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от възникването му, както и да предприеме всички необходими мерки за ограничаване до минимум на възможните вредни последици.

**Чл. 54.** Бенефициентът носи риска от ненавременно представяне на исканията за счетоводно отчитане на разходите. Управляващият орган уведомява в писмен вид Бенефициента за изтичането на срока по чл. 105 от Регламент (ЕС) 2021/1060 най-малко 6 месеца преди изтичането му. В съответствие с чл. 63 и чл. 105 от Регламент (ЕС) 2021/1060 задълженията на Управляващия орган към Бенефициента за всички неизвършени плащания по Административния договор са невалидни, като същият се прекратява по реда на раздел XI от настоящите Условия за изпълнение.

1. **Прекратяване на Административния договор**

**Чл. 55.** Ако някоя от страните счита, че Административният договор повече не може да се изпълнява ефективно, тя следва да се обърне за съгласуване към другата страна. Ако страните не постигнат споразумение за разрешаване на проблема, всяка от тях има право да прекрати договора с едномесечно писмено предизвестие, без задължение за изплащане на обезщетение, освен в случаите, в които Бенефициентът дължи предоставените му средства от безвъзмездната финансова помощ.

**Чл. 56.** Управляващият орган има право да прекрати Административния договор с писмено предизвестие и без да изплаща каквито и да било обезщетения, в следните случаи:

а) образуване на производства по несъстоятелност/ликвидация или при обявяване в несъстоятелност/ликвидация;

б) лице с правомощия за представителство, вземане на решения или контрол спрямо бенефициента e осъдено за извършено престъпление от общ характер, което накърнява финансовите интереси на Европейския съюз;

в) Бенефициентът или лице с правомощия за представителство, вземане на решения или контрол спрямо бенефициента е извършил административно нарушение при упражняване на професионалната си дейност, установено с влязъл в сила административен акт;

г) Бенефициентът извърши промяна в правно-организационната си форма или преобразуване и Управляващият орган не е изразил писмено съгласие да продължи договорните отношения с новото или преобразуваното юридическо лице, съгласно чл. 43 от настоящите Условия за изпълнение;

д) Бенефициентът извърши някоя от промените по чл. 43 и Управляващият орган не изрази писмено съгласие.

е) Бенефициентът неоснователно не изпълнява някое от задълженията си по Административния договор и/или приложенията към него и продължава да не го изпълнява или не представя задоволително обяснение в срок до 5 работни дни след изпращането на писмено уведомление от страна на Управляващия орган;

ж) Бенефициентът не сключи договор с изпълнител до 12 месеца от изтичането на срока, предвиден за неговото сключване;

з) Бенефициентът не спазва разпоредбите на членове от раздели II, IV, IX, XIV, XV от настоящите Условия за изпълнение;

и) Бенефициентът декларира неверни или непълни данни с цел да получи безвъзмездната финансова помощ, предмет на Административния договор, или представи отчети, които не отразяват действителното положение относно изпълнението на проекта;

й) Управляващият орган установи недопустимост на Бенефициента, или нередност при изпълнението на проекта.

**Чл. 57.** В случаите на прекратяване на Административния договор, Управляващият орган може да изиска пълно или частично възстановяване на вече изплатените суми от безвъзмездната финансова помощ, съразмерно с тежестта на нарушенията, като даде на Бенефициента възможност да изложи позицията си.

**Чл. 58.** При прекратяване на Административния договор се прилага и чл. 39 от ЗУСЕФСУ.

1. **Допустими разходи**

**Чл. 59.** Допустимостта на разходите се определя съгласно разпоредбите и правилата, описани в Регламент (ЕС) 2021/1060, Закона за управление на средствата от европейските фондове при споделено управление (ЗУСЕФСУ), съответната подзаконова нормативна уредба, уреждаща националните правила за допустимост на разходите за средствата от Европейските фондове за споделено управление, приложимото право на Европейския съюз и българското законодателство. В допълнение, за да бъдат признати за допустими по проекта, разходите трябва да отговарят и на изискванията, предвидени в Условията за кандидатстване по съответната процедура.

**Чл. 60.** Всички процентни ограничения по видове разходи, описани в Условията за кандидатстване (ако има такива), се прилагат както на етап оценка на проектното предложение, така и на етап изпълнение и отчитане на проекта.

**Чл. 61.** Процентните ограничения описани в Условията за кандидатстване (ако има такива) на етап изпълнение, не следва да се прилагат:

* При налагане на финансови корекции по сключения административен договор за предоставяне на безвъзмездна финансова помощ;
* При реализиране на икономии по време на изпълнение на административния договор за предоставяне на безвъзмездна финансова помощ, но не и в случаите на нереализиране на заложени в договора дейности;
* При реализиране на одобрена/допустима дейност за собствена сметка.

1. **Плащания**

**Чл. 62.** Общата сума, която Управляващият орган ще изплати на Бенефициента, не може да надвишава максималния размер на безвъзмездната финансова помощ, посочен в Административния договор.

**Чл. 63.** Управляващият орган извършва авансови, междинни и окончателни плащания към бенефициента в съответствие с предвиденото в Административния договор и при спазване на условията и разпоредбите на подзаконовия нормативен акт за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите.

При неизпълнение на част от предвидените дейности по Административния договор Управляващият орган може да не признае изцяло или частично извършените от Бенефициента разходи. Определянето на степента на изпълнение на проекта и извършените дейности по него се основава на приложимите европейски и национални норми, както и на правила утвърдени от Ръководителя на Управляващия орган.

**Чл. 64.** За всички отчети и документи, представени в съответствие с раздел II от настоящите Условия за изпълнение и представляващи основание за плащане, Управляващият орган се произнася при спазване условията на чл. 74 от Регламент (ЕС) 2021/1060, ЗУСЕФСУ, приложимите нормативни актове за правилата за плащане, верификация и отчитане пред Счетоводния орган на разходите към момента на изпълнение на Административния договор и съответните Условия за кандидатстване.

**Чл. 65. (1)** Управляващият орган може да спре срока за произнасяне по дадено искане за плащане/отчет, като уведоми писмено Бенефициента, че искането/отчетът не може да бъде одобрен и са необходими разяснения, корекции и/или допълнителна информация. В такива случаи, Управляващият орган може да изиска разяснения, корекции и/или допълнителна информация, които трябва да бъдат представени в определения от него срок, който не може да бъде по-кратък от 5 работни дни от получаване на искането от страна на Бенефициента. Управляващият орган може да определи по-дълъг срок в рамките на максимално допустимия, съгласно чл. 63, ал. 2 от ЗУСЕФСУ. След получаване на изисканите разяснения, срокът за произнасяне по искането/отчета продължава да тече от датата, следваща датата, на която е получена изисканата информация.

**(2)** Срокът по ал.1 за преглед и одобрение на искането/отчета не може да бъде спиран общо за повече от един месец съгласно чл. 63, ал. 2 от ЗУСЕФСУ.

**Чл. 66.** При започната процедура по администриране на нередност съответният разход/и не се верифицира/т, като може да бъде/ат включен/и в следващо искане за плащане, съгласно чл. 64, ал. 1 от ЗУСЕФСУ.

**Чл. 67.** Доклад за външен одит на счетоводната документация по проекта, изготвен от регистриран одитор, се прилага към искането за окончателно плащане, в случаите, когато това е предвидено в Административния договор. Одиторът проверява дали декларираните от Бенефициента разходи са действително направени и платени, точни и допустими в съответствие с Административния договор, и изготвя доклад за разходите по образец на Управляващия орган.

Бенефициентът предоставя на одитора пълен достъп, съгласно чл. 77 от настоящите Условия за изпълнение.

Докладът, изготвен от регистриран одитор, придружаващ искането за окончателно плащане, обхваща всички разходи, извършени при изпълнение на Административния договор.

**Чл. 68.** Сумите, изплащани от Управляващия орган, се превеждат по банковата сметка на Бенефициента, посочена в искането за плащане и финансовата идентификационна форма, съгласно образец на Управляващия орган.

**Чл. 69.** Управляващият орган извършва плащанията в лева, съобразно разпоредбите на Административния договор.

**Чл. 70.** Безвъзмездната финансова помощ не може да има за цел или резултат получаването на печалба в рамките на финансираната дейност или проект. При генериране на печалба бенефициентът възстановява процент от печалбата, съответстващ на финансирането. Под печалба се разбира превишаването на приходите над допустимите разходи по конкретния проект към момента на подаване на искането за окончателно плащане. Прихващане може да бъде извършено и при декларирани и доказани приходи при междинните плащания.

**Чл. 71.** Всички лихви по получено авансово плащане по Административния договор или евентуални приходи и/или други печалби, генерирани по време на изпълнението на проекта, натрупани върху средства, изплатени от Управляващия орган на Бенефициента, се описват във финалния отчет. Същите се приспадат от окончателното плащане до размера на дължимата сума или се възстановяват на Управляващия орган, в случаите, когато надхвърлят размера на дължимата сума.

1. **Счетоводна отчетност**

**Чл. 72.** Бенефициентът трябва да води точна и редовна документация, отразяваща изпълнението на проекта. Документите трябва да се съхраняват на достъпно място и да са картотекирани по начин, който улеснява проверката, а Бенефициентът следва да уведоми Управляващия орган за точното им местонахождение.

**Чл. 73.** Разходите и плащанията следва да са отразени в счетоводната документация на Бенефициента чрез отделни счетоводни аналитични сметки или в отделна счетоводна система, съгласно изискванията на чл. 57, ал. 1, т. 6 от ЗУСЕФСУ. Създадените във връзка с изпълнението на проекта счетоводни сметки/система следва да съдържат в наименованието си номера на Административния договор за безвъзмездна финансова помощ.

**Чл. 74.** Когато Бенефициентът упражнява едновременно дейност в недопустимите сектори по Регламент (ЕС) № 2023/2831 на Комисията или по Регламент (ЕС) № 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, посочени в Условията за кандидатстване, и в допустимите сектори по настоящата процедура, безвъзмездната помощ по тази процедура се предоставя само за дейностите в допустимите сектори като Бенефициентът следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездната помощ, предоставена по настоящата процедура. Неизпълнение на посоченото ще доведе до възстановяване на помощта по реда на чл. 13 (1), т. 2 от АДБФП.

**Чл. 75.** В случаите, когато Бенефициентът не е бюджетно предприятие и избраната по Административния договор схема на плащане включва авансово плащане, той се задължава да открие и поддържа отделна банкова сметка като гарантира, че генерираните лихви по нея могат да бъдат проследени и доказани, както и че информацията по банковата сметка ще позволи лесното идентифициране и проследяване на разходите до и в счетоводните му системи.

**Чл. 76.** Бенефициентът трябва да гарантира, че данните, посочени в отчетите, предвидени в раздел II от настоящите Условия за изпълнение, отговарят на тези в счетоводната му система и документация и са налични до изтичане на сроковете за съхранение на документацията, съгласно чл. 79 и чл. 80 от настоящите Условия за изпълнение.

1. **Технически и финансови проверки**

**Чл. 77.** Бенефициентът е длъжен да допуска Управляващия орган, упълномощените от него лица, Счетоводния орган, националните одитиращи органи, Европейската комисия, Европейската служба за борба с измамите, Европейската сметна палата, външни одитори, извършващи проверки съгласно чл. 67 от настоящите Условия за изпълнение, Агенцията за държавна финансова инспекция и Националната агенция за приходите да проверяват, посредством проучване на документацията му (вкл. и електронни документи) или проверки на място (включително и внезапни), изпълнението на проекта, и да проведат пълен одит, при необходимост, въз основа на разходооправдателните, платежните и счетоводните документи свързани с финансирането на проекта. Тези проверки могат да се провеждат до изтичане на сроковете по чл. 79 и чл. 80 от настоящите Условия за изпълнение. Проверките се извършват в съответствие с процедурите, предвидени в приложимото законодателство за защита на финансовите интереси на Европейския съюз, включително и при спазване на изискванията за конфиденциалност и защита на личните данни. Бенефициентът е длъжен да осигурява достъп до местата, където се осъществява проектът, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им.

**Чл. 78.** Бенефициентът гарантира, че правата на органите изброени в чл. 77 да извършват одити, проверки и проучвания, ще се упражняват равноправно, при еднакви условия и в съответствие с еднакви правила и по отношение на неговите партньори и изпълнители (включително подизпълнители, когато е приложимо). Когато партньор или изпълнител (включително подизпълнители, когато е приложимо) на Бенефициента е международна организация, се прилагат споразумения за проверки, сключени между тази организация и Европейската комисия.

**Чл. 79. (1)** В случаите, когато предоставянето на безвъзмездна помощ не представлява държавна/минимална помощ всички документи свързани с изпълнението на проекта се съхраняват за петгодишен срок, считано от 31 декември на годината, в която е извършено последното плащане от Управляващия орган към Бенефициента в съответствие с чл. 82 на Регламент (ЕС) № 2021/1060.

**(2)** В случаите, когато предоставянето на безвъзмездна помощ представлява минимална помощ съгласно чл. 6, пар. 3 от Регламент (ЕС) № 2023/2831 на Комисията, срокът за съхранение на документите е 10 години от датата, на която е отпусната помощта. За дата на предоставяне на помощта се счита датата на сключване на административния договор за предоставяне на безвъзмездна финансова помощ.

**(3)** В случаите, когато предоставянето на безвъзмездна помощ представлява държавна помощ съгласно чл. 12 от Регламент (ЕС) № 651/2014 на Комисията, срокът за съхранение на документите е 10 години от датата на предоставяне на помощта ad hoc или от датата на предоставяне на последната помощ по схемата.

**Чл. 80.** Управляващият орган информира Бенефициента за началната дата, от която текат сроковете по чл. 79. Срокът по чл. 79 спира да тече в случай на съдебно производство или по искане на Европейската комисия.

1. **Възстановяване**

**Чл. 81.** Бенефициентът се задължава да възстанови на Управляващият орган всички недължимо платени и надплатени суми, неправомерно получените и неправомерно усвоените средства в 14-дневен срок при условията и по реда на ЗУСЕФСУ и подзаконовата нормативна уредба за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите.

**Чл. 82.** При възстановяване на дължимите средства преди изтичане на срока по чл. 81 не се дължи лихва за забава, като Бенефициентът се задължава да уведоми писмено Управляващия орган за доброволното възстановяване в срок от 5 работни дни след извършването му.

**Чл. 83.** В случай че Бенефициентът не възстанови доброволно дължимите средства, Управляващият орган извършва прихващане от последващо плащане по проекта след изтичане на срока по чл. 81 заедно с лихва за забава, начислена от датата, следваща изтичането на този срок, до датата на възстановяване на средствата.

**Чл. 84.** В случай че Бенефициентът не възстанови доброволно дължимите средства в срока по чл. 81, Управляващият орган може да упражни правото си по учредени или издадени от Бенефициента обезпечения. Тази разпоредба не накърнява правото на страните да договорят разсрочено плащане.

**Чл. 85.** Дължимите средства по индивидуални финансови корекции, определени на бенефициент – бюджетна организация, които не са възстановени по реда на чл. 81 и чл. 83, подлежат на възстановяване от бюджетите на първостепенните разпоредители с бюджет, разпоредителите с бюджет по чл. 11, ал. 9 от Закона за публичните финанси или от бюджетните организации по чл. 13, ал. 4 от същия закон, в чиито структури е Бенефициентът.

**Чл. 86.** Възстановяването на средствата от бюджетните организации по чл. 85 към сметката за средства от Европейския съюз на Националния фонд се отчита като трансфер между бюджетите и сметките за средства от Европейския съюз на Националния фонд. При необходимост се извършват промени по бюджетите съгласно разпоредбите на Закона за публичните финанси.

**Чл. 87.** Възстановяването на средства от първостепенните разпоредители с бюджет може да се извърши и от централния бюджет чрез намаляване по бюджета на първостепенния разпоредител с бюджет на разходи и/или предоставени трансфери и компенсирана промяна на бюджетните взаимоотношения на централния бюджет с бюджета на първостепенния разпоредител с бюджет и сметката за средства от Европейския съюз на Националния фонд съгласно разпоредбите на Закона за публичните финанси.

**Чл. 88.** Възстановяването на средства от разпоредителите с бюджет по чл. 11, ал. 9 и чл. 13, ал. 4 по реда на ал. 3 от Закона за публичните финанси може да се извърши чрез промяна на бюджетното взаимоотношение със съответния финансиращ бюджет по държавния бюджет и промяна на бюджетното взаимоотношение между централния бюджет и финансиращия бюджет.

**Чл. 89.** Дължимите средства по индивидуални финансови корекции, определени на бенефициент – бюджетна организация, могат да се възстановяват по реда на чл. 106 от Закона за публичните финанси.

**Чл. 90.** При невъзможност да се приложат способите за възстановяване, посочени в настоящия раздел, УО уведомява Националната агенция за приходите в 14-дневен срок от окончателното плащане по проекта в случаите на определена индивидуална финансова корекция. В случаите на недължимо платена или надплатена, както и неправомерно получена или неправомерно усвоена сума по смисъла на чл. 162, ал. 2, т. 8 от Данъчно-осигурителния процесуален кодекс, УО уведомява Националната агенция за приходите в 30-дневен срок от окончателното плащане по проекта и влязъл в сила акт за установяване на публично вземане. Дължимите вземания се погасяват по реда на чл. 169, ал. 1 от Данъчно-осигурителния процесуален кодекс.

**Чл. 91.** Банковите такси, свързани с връщането на дължими суми на Управляващият орган, са изцяло за сметка на Бенефициента.

1. **Приложим закон и уреждане на спорове**

**Чл. 92.** По отношение на Административния договор се прилага законодателството на Република България.

**Чл. 93.** Страните са длъжни да положат всички усилия, за да постигнат уреждане на възникнали между тях спорове по взаимно съгласие.

**Чл. 94.** **Настоящите Условия за изпълнение към административни договори за предоставяне на безвъзмездна финансова помощ по програма „Научни изследвания, иновации и дигитализация за интелигентна трансформация ” 2021-2027 имат силата на Общи условия към АДБФП, тъй като с тях се уреждат договорните отношения между УО на ПНИИДИТ 2021-2027 и бенефициентите и са неразделна част от АДБФП.**

**Условия, различни от тези, предвидени в настоящите Условия за изпълнение, могат да бъдат уговорени в АДБФП.**

***Приложения[[3]](#footnote-3)***:

Административен договор за предоставяне на безвъзмездна финансова помощ по програма „Научни изследвания, иновации и дигитализация за интелигентна трансформация” 2021-2027 *(****Приложение 12****)*;

Заявление за профил за достъп на ръководител на бенефициента до ИСУН ***(Приложение 13)***;

Заявление за профил за достъп на упълномощени от бенефициента лица до ИСУН *(****Приложение 14****)*;

Банкова гаранция *(****Приложение 15****)*;

Декларация за банкова сметка *(****Приложение 16****)*;

Финансова идентификационна форма *(****Приложение 17****)*;

Декларация за спазване на принципите на забрана за двойно финансиране и недопускане на печалба съгласно чл. 194 и чл. 195 от Финансовия регламент 2024/2509 *(****Приложение 18***);

Указание на министъра на финансите за третиране на ДДС (**Приложение 19**).

Декларация за участие в изпълнението на проект (**Приложение 19**).

1. Регламент (EС) 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора за функционирането на Европейския съюз (наричан “Общ регламент за групово освобождаване” или “ОРГО”), изменен с Регламент (ЕС) № 2023/1315 на Комисията от 23 юни 2023 г. [↑](#footnote-ref-1)
2. Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функционирането на Европейския съюз към помощта de minimis. [↑](#footnote-ref-2)
3. Настоящите Условия за изпълнение се прилагат към административните договори за предоставяне на безвъзмездна финансова помощ без изброените приложения. [↑](#footnote-ref-3)